ഇത് മുഖം രക്ഷിക്കാനുള്ള കേന്ദ്രത്തിന്റെ ശ്രമം, ഇന്ധന വില ഇനിയും കുറയ്ക്കണമെന്ന് ധനമന്ത്രി ബാലഗോപാല് തിരുവനന്തപുരം: ഇന്ധനവിലയില് ഇപ്പോള് ഉണ്ടായ കുറവ് നാമമാത്രമെന്ന് സംസ്ഥാന ധനമന്ത്രി കെഎന് ബാലഗോപാല്. മുഖം രക്ഷിക്കാനുള്ള കേന്ദ്രത്തിന്റെ ശ്രമം മാത്രമാണ് ഇപ്പോള് നടന്നതെന്ന് ബാലഗോപാല് വിമര്ശിച്ചു. ഇന്ധന വില കുറച്ചു കൂടി രക്ഷയില്ലെന്നും ധനമന്ത്രി പറഞ്ഞു. കൊവിഡ് കാലത്ത് പല സംസ്ഥാനങ്ങളുടെ ടാക്സ് കൂട്ടിയിട്ടും കേരളം അത് ചെയ്തില്ലെന്ന് അദ്ദേഹം വ്യക്തമാക്കി. എന്നാല് കേന്ദ്രസര്ക്കാരിന്റെ തീരുമാനം ജനങ്ങള്ക്ക് ആശ്വാസം നല്കുമെന്ന് പറഞ്ഞ ധനമന്ത്രി സംസ്ഥാന സര്ക്കാര് ഇന്ധന വില കുറയ്ക്കുന്നതിന് എന്തുചെയ്യുമെന്ന ചോദ്യത്തിന് കൃത്യമായി മറുപടി നല്കിയില്ല. കേരളം ഇതുവരെ ഇന്ധനവില കൂട്ടുകയോ കുറയ്ക്കുകയോ ചെയ്തിട്ടില്ലെന്ന മറുപടിയാണ് ധനമന്ത്രി നല്കിയത്. പെട്രോളിനും ഡീസലിനും എക്സൈസ് തീരുവയിലാണ് കേന്ദ്രം ഇളവ് പ്രഖ്യാപിച്ചത്. പെട്രോളിന് ലിറ്ററിന് അഞ്ചു രൂപയും ഡീസലിന് പത്ത് രൂപയുമാണ് എക്സൈസ് തീരുവയില് ഇളവ് വരുത്തിയത്. ഇളവ് ഇന്ന് അര്ദ്ധരാത്രി മുതല് പ്രാബല്യത്തില് വരും. ഇന്ധന വില ക്രമാതീതമായി കുതിച്ചുയരുന്നതില് കേന്ദ്ര സര്ക്കാരിനെതിരെ വ്യാപക പ്രതിഷേധം ഉയരുന്നതിനിടെയാണ് നടപടി.